作者:楊師道
標題:中書寓直詠雨簡褚起居上官學士
內容:雲暗蒼龍闕，沉沉殊未開。窗臨鳳凰沼，颯颯雨聲來。電影入飛閣，風威淩吹臺。長簷響奔溜，清簟肅浮埃。早荷葉稍沒，新篁枝半摧。茲晨悵多緒，懷友自難裁。況複重城內，日暮獨裴回。玉階良史筆，金馬掞天才。高甍通散騎，複道駕蓬萊。思君贈桃李，於此冀瓊瑰。